रैली निकालकर टीबी से बचाव के लिए किया जागरूक
भास्कर न्यूज | जांजगीर चांपा
शहरी मितानिनों और आंगनबाड़ी कार्यकर्ताओं द्वारा गुरूवार को जिला मुख्यालय जांजगीर में रैली निकालकर टीबी बीमारी से बचाव के लिए जागरूक करने अभियान चलाया गया। पुरानी बस्ती जांजगीर से रैली निकाली गई। इस दौरान बैनर पोस्टर से शहरवासियों को टीबी बीमारी के लक्षण, बचाव की जानकारी और डाट्स विधि के बारे में जानकारी दी गई।
मितानिन प्रशिक्षक राजकुमारी प्रधान ने बताया कि टीबी संक्रामक रोग है जो बीमार व्यक्ति से सेहतमंद लोगों में भी फैल सकती है। इस बीमारी की दस्तक अक्सर खामोशी से होती है, इसके लक्षण आम बीमारी की ही तरह होते हैं। जिसे लोग हल्के में लेते हैं, जिसके परिणाम बेहद भयावह हो जाते हैं। इसलिए ये जरूरी है कि शुरूआत में ही इस बीमारी के लक्षणों की पहचान हो सके। एमपीडब्ल्यू धर्मेंद्र साहू ने बताया कि तीन सप्ताह से अधिक खांसी बुखार जो खासतौर पर शाम को आता हो, छाती में दर्द, वजन का घटना, भूख में कमी, बलगम के साथ खून आना, फेफड़ों का इंफेक्शन बहुत ज्यादा होना और सांस लेने में दिक्कत होना इस बीमारी के लक्षण है। इससे बचाव के लिए बच्चों को जन्म से एक माह के अंदर टीबी का टीका लगवाना चाहिए खांसते, छींकते समय मुंह पर रुमाल रखना चाहिए और पूरा इलाज का पूरा कोर्स लेना चाहिए। टीबी जानलेवा बीमारी है लेकिन इसका पूर्ण रूप से इलाज संभव है। रैली में इंद्रकुमार देवांगन, मितानिन रुक्मणी सूर्यवंशी, रुक्मणी राठौर, राजकुमारी कहरा, सुशीला पैगवार, राजेन्द्र टंडन, योगिता यादव, बेबी सोनवानी, निर्मला गढ़वाल, मीना सूर्यवंशी, आंगनबाड़ी कार्यकर्ता संगीता, मंजू सहित महिला आरोग्य समिति की सदस्य शामिल थीं।
बांटे पाम्पलेट्स भी- जागरूकता रैली के दौरान स्वास्थ्य कार्यकर्ताओं के टीबी बीमारी के लक्षण, जांच की विधि और उपचार के संबंधित पाम्पलेट्स भी लोगों को बांटे। साथ ही उन्हें अपने आसपास रहने वाले लोगों को भी इसके बारे में जागरूक करने अपील की।
रैली के दौरान लोगों को जागरूक करती महिलाएं।
hin_Deva bho_Deva hin_Deva hin_Deva hin_Deva hin_Deva